b'\n_START_ARTICLE_\nAndrej Grobi\xc5\xa1a\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini in\xc5\xbeenirja organizacije dela Marjana in medicinske sestre Pavle Grobi\xc5\xa1a rojene Plevnik. Osnovno \xc5\xa1olo in gimnazijo je kon\xc4\x8dal v Novi Gorici. Diplomiral je na Fakulteti za \xc5\xa1port (1994) in na Ekonomski fakulteti (1995) ter se leta 1997 zaposlil kot trener v okviru nacionalne \xc5\xa1portne \xc5\xa1ole. S kajakom in kanujem na divjih vodah je pri\xc4\x8del trenirati leta 1978. Kot \xc4\x8dlan Kajak kluba So\xc5\xa1ke elektrarne v Solkanu je postal ve\xc4\x8dkrat dr\xc5\xbeavni prvak in bil v letih 1983\xe2\x88\x921996 \xc4\x8dlan jugoslovanske, po osamosvojitvi pa slovenske dr\xc5\xbeavne reprezentance. Najve\xc4\x8dje uspehe je dosegel v kanuju dvosedu v spustu skupaj s Sre\xc4\x8dkom Masletom. Na svetovnih prvenstvih sta dosegla dvakrat drugo mesto (Bourg St. Maurice v Franciji - 1987; reka So\xc4\x8da pri Bovcu - 1991) in enkrat prvo mesto (reka Savage v Marylandu, ZDA - 1989). Dvakrat sta zmagala tudi v skupni razvrstitvi svetovnega pokala (1989, 1991) ter evropskega pokala (1988). Grobi\xc5\xa1a je sodeloval tudi na svetovnih prvenstvih s kajakom enosedom (1983, 1985, 1993, 1995, 1996). Ko je prenehal tekmovati v kanuju dvosedu, je tekmoval tudi v kajaku na mirnih vodah ter postal Leta 1993 slovenski dr\xc5\xbeavni prvak v kajaku eno- in dvosedu. Leta 1991 je bil tudi evropski prvak v raftanju. Za tekmovalne dose\xc5\xbeke je 1987 prejel Bloudkovo plaketo in bil istega leta razgla\xc5\xa1en tudi za \xc5\xa1portnika Primorske.'